钦定古今图书集成/明伦汇编/官常典/第324卷 > 《兵部箴》明·宣宗
## 钦定古今图书集成/明伦汇编/官常典/第324卷 > 《兵部箴》明·宣宗

部以兵名，实古司马，诘是戎兵，以固华夏。凡厥武臣，
畴过叙勋，乘马在坰，考牧用蕃。车驾舆服，城戍邮驿，
守经制宜，皆尔之职。董之以卿，承以众寮，简畀维贤，
庶其昭昭。尔宜懋兹，敬其朝夕，顾𬤊勿忘，以熙庶绩。
《书》有明训，儆戒无虞，兹用敉宁，其可弗图？怠则隳政，
贪则乱法，毋为泄泄，毋为沓沓，职所宜为，式克慎修，
“福禄攸集，永孚于休。”思古良臣，鞠躬尽瘁，用是作箴，
以励有位。